L 243/8
LV
Eiropas Savienības Oficiālais Vēstnesis
20.9.2022.
(27)
Kompetentajām iestādēm būtu jāinspicē un jākontrolē reciklētās plastmasas dekontaminācija.
Eiropas Parlamenta un Padomes Regula (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti (8), aptver arī pārtikas kontaktmateriālus, un tāpēc attiecas arī uz dekontaminācijas iekārtām.
Tomēr, lai arī iepriekš minētajā regulā ir paredzēti vispārēji noteikumi par oficiālajām kontrolēm, tajā nav noteiktas konkrētas procedūras dekontaminācijas iekārtu kontrolei.
Lai nodrošinātu oficiālo kontroļu vienādu piemērošanu dekontaminācijas iekārtām neatkarīgi no to atrašanās vietas, ir lietderīgi paredzēt atbilstošas kontroles metodes, kā arī noteikumus par to, kādos gadījumos uzskatāms, ka reciklēta plastmasa neatbilst šai regulai.
(28)
Nolūkā nodrošināt, ka pārveidotāji un pārtikas apritē iesaistītie uzņēmēji pareizi izmanto reciklēto plastmasu un reciklētas plastmasas materiālus un izstrādājumus, ir jāizsniedz atbilstības deklarācija, kas pievienojama reciklētās plastmasas partijām, lai norādītu reciklētāja identitāti, reciklētās plastmasas izcelsmi, kā arī sniegtu norādījumus par tās izmantošanu pārveidotājiem un galalietotājiem.
Lai nodrošinātu, ka ikviens, kas šādu dokumentu saņēmis, to saprot vienādi, būtu jāparedz, ka uzņēmējiem jāizmanto iepriekš noteikta veidne.
(29)
Reciklētas plastmasas materiālus un izstrādājumus patlaban laiž tirgū saskaņā ar valstu noteikumiem.
Tāpēc būtu jāparedz noteikumi ar mērķi nodrošināt netraucētu pāreju uz šīs regulas piemērošanu, neradot traucējumus esošajā reciklētas plastmasas materiālu un izstrādājumu tirgū.
Konkrētāk, būtu jāparedz iespēja ierobežotā periodā iesniegt pieteikumu, lai saņemtu atļauju izmantot jau esošus reciklēšanas procesus, kuriem saskaņā ar šo regulu būtu jāsaņem individuālā atļauja, un tikmēr līdz atļaujas piešķiršanas procedūras pabeigšanai turpināt laist tirgū šajos reciklēšanas procesos saražoto reciklēto plastmasu un reciklētas plastmasas materiālus un izstrādājumus.
Saskaņā ar Regulu (EK) Nr. 282/2008 iesniegtie pieteikumi par šādiem reciklēšanas procesiem būtu jāuzskata par pieteikumiem, kas iesniegti saskaņā ar šo regulu.
Tādu pieteikumu procedūras, kas iesniegti saskaņā ar Regulu (EK) Nr. 282/2008 par reciklēšanas procesiem, kuriem saskaņā ar šo regulu nav nepieciešama individuāla atļauja, būtu jāizbeidz, jo nav pamata attiecīgo procesu atļaujas izsniegt saskaņā ar šo regulu.
(30)
Reciklētājiem, kuri pašreizējās reciklēšanas operācijās piemēro tehnoloģijas, kas nav uzskaitītas kā piemērotas reciklēšanas tehnoloģijas, būtu jādod pietiekami daudz laika, lai tie izsvērtu, vai vēlas turpināt šīs tehnoloģijas izstrādi nolūkā panākt, ka to uzskaita kā piemērotu, vai pretējā gadījumā pārtraukt šo reciklēšanas operāciju izmantošanu plastmasas materiālu un izstrādājumu izgatavošanai.
Tāpēc ierobežotā periodā būtu jāļauj turpināt tādas reciklētas plastmasas, kā arī reciklētas plastmasas materiālu un izstrādājumu laišanu tirgū, kas ir ražoti, izmantojot reciklēšanas procesus un iekārtas, kuru pamatā ir šādas tehnoloģijas, kā arī atbilstīgi spēkā esošajiem valsts noteikumiem.
(31)
Ja uzņēmēji pieņem lēmumu turpināt tehnoloģijas izstrādi nolūkā panākt, ka tehnoloģiju uzskaita kā piemērotu, šajā regulā ir noteikta prasība paziņot par tehnoloģiju un iecelt izstrādātāju.
Tomēr paziņošanas procedūra paredzētu, ka paziņošanas brīdī jāsniedz izvērsta argumentācija par šo reciklētas plastmasas materiālu un izstrādājumu drošumu, kā arī jāpublicē uz šā pamatojuma balstīts ziņojums.
Lai gan uzņēmējiem, kuri jau izmanto šīs tehnoloģijas, jābūt pieejamai informācijai par to reciklētas plastmasas materiālu un izstrādājumu drošumu, kas ir izgatavoti, izmantojot šīs tehnoloģijas, šajā regulā paredzētās prasības attiecībā uz šādiem ziņojumiem ir apjomīgas.
Tā kā nepieciešamās papildu informācijas iegūšanai var būt vajadzīgs ilgs laiks, ir lietderīgi šiem izstrādātājiem atļaut iesniegt šo informāciju mēnešos pēc paziņojuma.
(8) Eiropas Parlamenta un Padomes Regula (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr.
1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (OV L 95, 7.4.2017., 1. lpp.).